HDZ-ov Željko Reiner rekao je novinarima u Saboru kako je u ovom trenutku potpuno irelevantno ima li vlada Andreja Plenkovića većinu u Saboru. Važnije je, kaže Reiner, to što je 79 članova Sabora potpisalo prijedlog za opoziv predsjednika Sabora Bože Petrova.

Rekao je kako bi Petrov “da je imao savjesti sam podnio ostavku”, i optužio ga da se grčevito drži za fotelje. “Postoji većina koja ga želi opozvati, a on ne želi otići. To nije demokratsko ponašanje”, kazao je Reiner.

“On inzistira na tome da se prije rasprave o njegovom odlasku, raspravlja o ostanku Zdravka Marića u Vladi. Oporba mora imati više od 76 glasova za to. U to da će toliko skupiti nitko ne vjeruje. No prije toga treba raspraviti pitanje Petrova, imamo 79 potpisa”, kaže Reiner.

‘U ovom času irelevantno je ima li Vlada većinu’

“U ovom je času ključna stvar pitanje predsjednika Sabora za kojeg znamo da nema povjerenje jer je većina protiv njega, i imenovanje novog predsjednika Sabora. To je ključno, a irelevantno je tko u ovom času ima većinu, nije u pitanju Vlada nego vodstvo Sabora’, rekao je Reiner.

Upitan je li premijer Plenković govorio istinu kada je prije nekoliko dana rekao da HDZ ima većinu u Saboru, Renier je ponovio kako to nije važno.